En bilist fik sig onsdag eftermiddag noget af en forskrækkelse, da en 47-årig mand i en modkørende bil havde retning mod ham på Oddesundvej ved Sundby Thy. Ifølge lokalpolitiet i Thisted blev bilisten derfor nødt til at køre i grøften for at undgå sammenstød. - Klokken 15.30 får vi et opkald fra en bilist, der føler sig presset af vejen, med forsæt, forklarer politikommissær ved lokalpolitiet i Thisted Henrik Jensen. En politipatrulje kørte ud og fik stoppet den pågældende fører af bilen, der kørte i modsatte vejbane, og her kom en alkometertest også i spil. - Gerningsmanden havde en promille over det tilladte, så han bliver sigtet for spirituskørsel, siger Henrik Jensen. Kategorisering som vanvidskørsel Men spirituskørsel var ikke det eneste, den 47-årige mand fra Thyholm blev sigtet for. Også overtrædelse af straffelovens paragraf 252 kom i spil for at forvolde "nærliggende fare for nogens liv eller førlighed." Og på baggrund af begge sigtelser, kategoriserede politiet derfor hændelsen som vanvidskørsel. - Det er på baggrund af hans kørselsmønster, og at der er spiritus involveret, fortæller politikommissæren. Den 47-åriges bil blev konfiskeret på stedet, og politiet afventer nu svar fra en blodprøve, der skal påvise hans promille. Ingen kom til skade i færdselsuheldet.
En 47-årig mand fra Thyholm udgjorde trussel mod andre trafikanter, da han onsdag eftermiddag kørte vanvidskørsel i med spiritus i blodet.